Speċi ta' qrara pubblika, ħlief li mhi qrara xejn imma ftit ħsibijiet li flok inżommhom għalija nxandarhom biex min irid jista' jaqrahom. Minn ftit xhur 'l hawn tliftha l-muża tal-kitba. Għamilt ħabta kont nikteb kważi kuljum, avolja mhux dejjem affarijiet bis-sens. Min, wara kollox, jikteb biss affarijiet bis-sens? Ġara, imma, li l-Facebook beda jiddomina u minħabba f'hekk pattew il-kitbiet tiegħi hawnhekk. Dan għal żewġ raġunijiet importanti. Waħda. Hu ħafna eħfef tikteb xi ħaġa fuq Facebook. Hemm kaxxa fuq nett u taqbad u tikteb dak li jiġik f'moħħok dak il-ħin, ġieli b'konsegwenzi mhux daqshekk tajbin… Hawnhekk trid iddum ħafna iktar tilgħab u timmutettja. Huwa eħfef ukoll, fuq Facebook, għax il-ġrajjiet u l-argumenti li normalment iqanqluli l-bżonn li nesprimi fehmti ġeneralment narahom hemmhekk stess, u hemmhekk stess insib l-opportunità li nikteb dak li naħseb dwarhom. It-tieni raġuni għall-fatt li minflok hawn qed nuża l-Facebook hi r-reazzjonijiet tan-nies. Naf li meta nikteb xi ħaġa fuq Facebook se jaqrawha ammont ġmielu minn ħbiebi li mdorrijin jidħlu jittawlu hemm. U ġeneralment xi reazzjoni pożittiva jew negattiva jkun hemm. Hawnhekk xejn. Nistħajjel li qed nitkellem waħdi… Għamilt żmien din solvejtha billi l-bloggati kont inxandar il-link għalihom fuq il-Facebook, imma kont nagħmilha b'nofs ħajra u ma komplejtx. Min jixtieq jaqra l-blogg tiegħi jarah direttament. Li ntemmgħu f'wiċċ in-nies narah daqsxejn qisu spam. U allura qbadt u abbandunajt il-blogg ħlief għal xi żewġ tqanżiħiet ta' kultant, bħal din. Hemm differenzi oħra bejn l-ibbloggjar u l-Facebook, u dawn għall-kuntrarju huma għall-vantaġġ tal-ibbloggjar. Hawnhekk nista' nikteb fit-tul kemm irrid, u b'ħafna iktar possibiltajiet fejn jidħlu ritratti, enfasi u format tal-kitba. Facebook kollox l-istess format bl-eċċezzjoni ta' ittri kapitali li fuq l-internet jitqiesu bħala pastażata. Il-blogg nista' xi ftit jew wisq (b'ħafna limiti…) nippersonalizzah. Il-vantaġġ l-ieħor joħroġ mill-fatt li l-blogg jaqrawh biss tnejn min-nies, u għalhekk ma jmerini ħadd! Ġieli għamilt speċi ta' riżoluzzjoni pubblika hawnhekk li se naqta' mill-Facebook u li se nibda nikteb hawn minflok. Kont qed nidħol f'xebgħa argumenti għalxejn ħlief biex nitbaqbaq u nispiċċa noħroġ b'xi ħmerija. Għall-inqas hawnhekk il-ħmerijiet jarawhom biss żewġ qarrejja, u wieħed minnhom jien stess. Se nerġa' nipprova. L-appuntament għall-bloggata li jmiss – probabbli xi tliet xhur oħra…